钦定古今图书集成/明伦汇编/闺媛典/第372卷 > 《𢭏衣篇》林世璧
## 钦定古今图书集成/明伦汇编/闺媛典/第372卷 > 《𢭏衣篇》林世璧

西风白昼已漫漫，玉露凄凄玉漏残。冰簟银床秋弄
色，翠帏罗幕夜生寒。年年秋夜何萧索，几度芙蓉楚
江落。闺阁佳人团扇悲，关山戍客征衣薄。闺阁关山
片月明，相思不尽𢭏衣情。欲知此夕凄凉思，请听终
宵断续声。凄凉断续愁将莫，为卷珠帘散香雾。翡翠
楼边旅雁过，鸳鸯沼上流萤度。流萤旅雁为谁飞，飞
去飞来泪满衣。敢惜红颜凋宝镜，还将清梦绕金微。
金微白雪三千里，宝镜空悬照秋水。啼鸟飞花怨管
弦，青苔绿藓生罗绮。罗绮弦歌他自愁，春来秋去几
时休。盈盈巫峡悲云雨，皎皎星河见女牛。星河巫峡
伤心绝，天上人间有时别。宝幄空浮苏合香，罗衣尚
掩同心结。此时憔悴令人嗟，摘尽秋霜木槿花。𢭏得
寒衣向西寄，不知何日到龙沙。